BEGRUNDELSE

1. BAGGRUND FOR FORSLAGET

Ved Rådets forordning (EU) nr. 57/2011[1] blev der ikke fastsat TAC for ansjos i Biscayabugten for 2011, fordi den pågældende TAC allerede var blevet fastsat ved Rådets forordning (EU) nr. 685/2010 om fastsættelse af fiskerimuligheder for ansjos i Biscayabugten for fangstperioden 2010-2011[2].

2. FORSLAGETS JURIDISKE INDHOLD

Under henvisning til den fælles fiskeripolitiks mål opstillet i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik bør fiskerimulighederne fastsættes på basis af den foreliggende videnskabelige rådgivning og under hensyntagen til biologiske og socioøkonomiske aspekter, samtidig med at de forskellige fiskerisektorer sikres en retfærdig behandling.

For ansjosbestanden i Biscayabugten er den rådgivning, som Den Videnskabelige, Tekniske og Økonomiske Komité for Fiskeri (STECF) gav den 15. juli 2011, baseret på en fangstperiode, der går fra den 1. juli 2011 til den 30. juni 2012.

Ved Rådets forordning (EF) nr. 53/2010 blev der fastsat TAC for det fiskeri, som udnytter denne bestand, for perioden 1. juli 2010 – 30. juni 2011. Tiden er nu inde til at fastsætte TAC'en for de næste 12 måneder, og hvordan den skal fordeles mellem de berørte medlemsstater.

Ifølge STECF's rådgivning anslås bestandens biomasse at være på ca. 98 450 tons. Under henvisning til Kommissionens forslag til forordning af 29. juli 2009 om en langsigtet plan for ansjosbestanden i Biscayabugten og for fiskeriet efter denne bestand[3] og i betragtning af, at den konsekvensanalyse, der ligger til grund for dette forslag, er den nyeste vurdering af de virkninger, som beslutninger om fiskerimuligheder har for denne bestand, bør TAC'en for denne bestand fastsættes efter fangstreglen i forslaget. TAC'en for fangstperioden 1. juli 2011 – 30. juni 2012 bør således fastsættes til 29 700 tons.

Rådet opfordres til at vedtage dette forslag hurtigst muligt, så fiskerne kan planlægge deres fiskeri for den nye fangstperiode.

2011/0186 (NLE)

Forslag til

RÅDETS FORORDNING

om fastsættelse af fiskerimuligheder for ansjos i Biscayabugten for fangstperioden 2011/12

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen og

ud fra følgende betragtninger:

1. Rådet skal fastsætte samlede tilladte fangstmængder (TAC'er) for de enkelte fiskerier eller fiskerigrupper. Fiskerimulighederne bør fordeles mellem medlemsstaterne på en sådan måde, at der sikres en relativ stabilitet i de enkelte medlemsstaters fiskeri efter alle bestande eller grupper af bestande under behørig hensyntagen til den fælles fiskeripolitiks mål som opstillet ved Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik[4].

2. For at bestanden kan forvaltes bedst muligt og af forenklingshensyn, bør TAC'en og medlemsstaternes kvoter for ansjosbestanden i Biscayabugten (ICES-underområde VIII) fastsættes for en årlig forvaltningsperiode, der går fra den 1. juli til den 30. juni det følgende år, i stedet for en forvaltningsperiode, der følger kalenderåret.

3. Ved Rådets forordning (EU) nr. 57/2011[5] blev der således fastsat fiskerimuligheder for visse fiskebestande i 2011, dog ikke for ansjosbestanden i Biscayabugten.

4. TAC'en for ansjos i Biscayabugten for fangstperioden 2011/12 bør fastsættes på grundlag af den foreliggende videnskabelige rådgivning og under hensyntagen til de biologiske og socioøkonomiske aspekter, samtidig med at de forskellige fiskerisektorer sikres en retfærdig behandling.

5. Med henblik på opstilling af en flerårig plan for ansjosbestanden i Biscayabugten, der dækker fangstperioden, og som indeholder en fangstkontrolregel, der gælder fra fastsættelsen af fiskerimuligheder, fremlagde Kommissionen den 29. juli 2009 et forslag til forordning om en langsigtet plan for ansjosbestanden i Biscayabugten og for fiskeriet efter denne bestand. Under henvisning til nævnte forslag fra Kommissionen og under hensyntagen til, at den konsekvensanalyse, som dette forslag er baseret på, er den nyeste vurdering af de virkninger, som beslutninger om fiskerimuligheder har for ansjosbestanden i Biscayabugten, bør der fastsættes en TAC for ansjosbestanden i overensstemmelse hermed. Ifølge STECF’s rådgivning af 15. juli 2011 anslås bestandens biomasse at være på ca. 98 450 tons. TAC’en for fangstperioden 1. juli 2011 – 30. juni 2012 bør derfor fastsættes til 29 700 tons.

6. På grund af ansjosfiskerimulighedernes specifikke størrelse og varighed bør disse fiskerimuligheder fastsættes ved en særskilt forordning. Fiskeriet bør dog fortsat være underkastet de generelle bestemmelser i forordning 57/2011 om betingelserne for anvendelse af kvoter.

7. Ifølge artikel 2 i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år[6] bør det fastsættes, i hvilket omfang foranstaltningerne i nævnte forordning skal gælde for ansjosbestanden i Biscayabugten.

8. På grund af 2011/12-fangstperiodens begyndelse og af hensyn til den årlige rapportering af fangster bør denne forordning træde i kraft straks og anvendes fra den 1. juli 2011 —

VEDTAGET DENNE FORORDNING:

Artikel 1

Fiskerimuligheder for ansjos i Biscayabugten

1. For ansjosbestanden i ICES-underområde VIII som afgrænset ved forordning (EF) nr. 218/2009 fastsættes den samlede tilladte fangstmængde (TAC) (i tons levende vægt) og fordelingen heraf mellem medlemsstaterne for fangstperioden 1. juli 2011 – 30. juni 2012 således:

Art: | Ansjos Engraulis encrasicolus | ICES-område: | VIII (ANE/08) |

Spanien | 26 730 | Analytisk TAC |

Frankrig | 2 970 |

EU | 29 700 |

TAC | 29 700 |

2. De fiskerimuligheder, der er fastsat i stk. 1, fordeles og udnyttes på betingelserne i artikel 9, 12 og 14 i forordning (EU) nr. 57/2011.

3. Bestanden omhandlet i stk. 1 anses ved anvendelsen af forordning (EF) nr. 847/96 for at være omfattet af en analytisk TAC. Artikel 3, stk. 2 og 3, og artikel 4 i nævnte forordning anvendes.

Artikel 2

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende .

Den anvendes fra den 1. juli 2011.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L 24 af 27.1.2011, s. 1-125.

[2] EUT L 199 af 31.7.2010, s. 1-3.

[3] KOM(2009) 399 endelig.

[4] EFT L 358 af 31.12.2002, s. 59.

[5] EUT L 24 af 27.1.2011, s. 1-125.

[6] EFT L 115 af 9.5.1996, s. 3.